Alle departementer

Deres ref

Vår ref

Dato

200902725-/Kaf

02.07.2009

RUNDBREV TIL
DEPARTEMENTER

Arbeid for å
fremme likestilling og motvirke diskriminering

Innledning

Departementene med underliggende etater skal arbeide aktivt
for å fremme likestilling og motvirke diskriminering uavhengig av
kjønn, etnisitet og nedsatt funksjonsevne. I dette rundbrevet redegjøres
det nærmere for aktivitets- og rapporteringsplikten, plikten til
universell utforming og plikten til individuell tilrettelegging i diskrimineringslovgivningen.

Formålet med dette rundbrevet er blant annet å
gi informasjon om nye bestemmelser i diskrimineringsloven (etnisitet, religion
mv.) og diskriminerings- og tilgjengelighetsloven (nedsatt funksjonsevne) fra
1.1. 2009.

Aktivitets- og
rapporteringsplikt

Offentlige
virksomheter skal arbeide aktivt for å fremme likestilling og hindre
diskriminering uavhengig av kjønn, etnisitet og nedsatt
funksjonsevne. Dette følger av diskrimineringsloven
§ 3 a (etnisitet, religion mv.), diskriminerings- og tilgjengelighetsloven
§ 3 (nedsatt funksjonsevne) og likestillingsloven § 1 a (kjønn).
Plikten gjelder både virksomhetenes egen personalpolitikk og
utøvelse av offentlig myndighet. Det skal også rapporteres
på aktivitetsplikten i årsbudsjett og årsberetning.  Denne aktivitets- og
rapporteringsplikten omtales nærmere i rundbrevets del I nedenfor.

Plikt til universell utforming

Offentlige
virksomheter rettet mot allmennheten har plikt til å sikre universell
utforming av de fysiske forholdene slik at virksomhetens alminnelige funksjon
kan benyttes av flest mulig, jf. diskriminerings- og tilgjengelighetsloven §
9. Plikten gjelder så langt det ikke medfører en uforholdsmessig
byrde for virksomheten. Plikt til universell utforming omtales nærmere i rundbrevets
del II nedenfor.

Plikt til individuell tilrettelegging

Offentlige
virksomheter har plikt til å sørge for rimelig individuell
tilrettelegging overfor personer med nedsatt funksjonsevne når det gjelder
arbeidsplasser, barnehager, skoler og utdanningsinstitusjoner og kommuner som
yter helse- og sosialtjenester, jf. diskriminerings- og tilgjengelighetsloven §
12. Med individuell tilrettelegging menes individuelt tilpassede tiltak for
å sikre en konkret person tilgjengelighet til en bygning, en tjeneste
e.l. Plikten omfatter ikke tilrettelegging som innebærer en
uforholdsmessig byrde. Det er også plikter til individuell
tilrettelegging som følger av sektorlovgivningen. Plikten til
individuell tilrettelegging for arbeidsgivere omtales nærmere i rundbrevets
del III nedenfor.

DEL 1 Aktivitets- og rapporteringsplikter

Nærmere om
aktivitetsplikten

Offentlige myndigheter
og alle offentlige arbeidsgivere skal arbeide aktivt, målrettet og
planmessig for å fremme likestilling og hindre diskriminering
på grunn av kjønn, etnisitet og nedsatt funksjonsevne.

Med aktivt menes at det skal iverksettes konkrete tiltak

Målrettet betyr å definere målet for arbeidet og
hvem som er ansvarlig

Planmessig betyr å utarbeide og følge en bevisst
strategi

Offentlige
myndigheter har en aktivitetsplikt både som arbeidsgiver og for de
fagområder den offentlige myndighet har et særlig ansvar for (f.
eks. som offentlig tjenesteyter eller myndighetsutøver). Aktivitetsplikten
som arbeidsgiver omfatter blant annet rekruttering, forfremmelse, utvikling,
lønns- og arbeidsforhold og beskyttelse mot trakassering.

Loven
pålegger ikke noen bestemte tiltak. Det er opp til hver enkel virksomhet
å vurdere hva som er relevante tiltak ut fra egne utfordringer.

Nærmere om rapporteringsplikten

Offentlige
myndigheter/arbeidsgivere skal rapportere om tilstanden når det gjelder
likestilling mellom kjønnene blant ansatte i egen virksomhet Det er ikke
et krav om å rapportere på tilstand i egen virksomhet når det
gjelder etnisitet og nedsatt funksjonsevne.

Offentlige
myndigheter skal i årsbudsjett/årsberetning redegjøre for
tiltak som er iverksatt og tiltak som planlegges iverksatt for å fremme
diskrimineringslovenes formål. Det innebærer at det skal
rapporteres på planlagte og gjennomførte tiltak for å fremme
likestilling og hindre diskriminering på grunn av kjønn, etnisitet
og nedsatt funksjonsevne.  Rapporteringen
må gjenspeile virksomhetens aktiviteter.

3.1 Anbefalinger til
rapportering

Barne- og
likestillingsdepartementet vil anbefale at departementer og underliggende
etater som et minimum rapporterer på følgende forhold:

a)   Som
arbeidsgiver

Rapportering på tilstand
på likestilling mellom kjønnene

Det anbefales at
alle departementer og underliggende etater rapporterer på kjønnsfordelingen
i egen virksomhet på følgende områder:

-
lønns-  og stillingsnivåer

-
heltids-
og deltidsansatte

-
bruk av
overtid og ubekvem arbeidstid

-
velferdspermisjoner,
omsorgspermisjoner og sykefravær

-
bruk av
tid og ressurser til kompetansehevende tiltak

Der statistikken
avdekker uønskede forskjeller, bør det legges frem
målsettinger og plan på hvordan forskjellene skal utjevnes.

Rapportering på planlagte
og gjennomførte tiltak

Det anbefales at
departementer med underliggende etater rapporterer på planlagte og
gjennomførte tiltak for å fremme likestilling og hindre
diskriminering i forhold til blant annet rekruttering, forfremmelse, utvikling,
lønns- og arbeidsforhold og beskyttelse mot trakassering.

Hvert tiltak bør beskrives med følgende:

-
målsetting
for tiltaket

-
innhold
av tiltaket

-
tidsplan
for gjennomføring av tiltakene

-
omtale
av hva som er oppnådd

b)   Som
offentlig myndighet

Som offentlig myndighet
bør departementer og underliggende etater redegjøre for
følgende:

-
utfordringer
med hensyn til likestilling og diskriminering på grunn av kjønn,
etnisitet og nedsatt funksjonsevne i sektoren

-
hvis
etaten mangler oversikt, bør den presentere en plan som viser hvordan en
skal få kunnskap om utfordringer i sektoren

-
målsettinger,
planer og tiltak som er satt i gang eller skal settes i gang for å fremme
likestilling og hindre diskriminering i sektoren

-
ev.
tiltak som er iverksatt eller planlegges iversatt for å tilrettelegge
offentlige tjenester (f. eks. bruk av tolk, tilrettelagt informasjon mv.)

-
ev. tiltak
som er iverksatt eller planlegges iverksatt for å integrere et
likestillingsperspektiv (kjønn, etnisitet og nedsatt funksjonsevne) i
all offentlig virksomhet (f. eks i utredningsarbeid, plan- og regelverksutvikling,
HR- arbeid, budsjettarbeid, tilskuddsforvaltning m.m)

Veileder for
arbeidslivet i aktivitets- og rapporteringsplikten

Barne- og
likestillingsdepartementet har i samarbeid med hovedorganisasjonene i
arbeidslivet og Likestillings- og diskrimineringsombudet utarbeidet en veileder
for arbeidslivet i aktivitets- og rapporteringsplikten Hvordan fremme likestilling og hindre diskriminering, jf. vedlegg. Veilederen
kan lastes ned fra: http://www.regjeringen.no/nb/dep/bld/dok/veiledninger_brosjyrer.html?id=2083

DEL II Plikt til universell utforming

4. Nærmere om plikten
til universell utforming

Offentlig
virksomhet skal arbeide aktivt og målrettet for å fremme universell
utforming innenfor virksomheten. Med universell utforming menes utforming eller
tilrettelegging av hovedløsningen i de fysiske forholdene slik at
virksomhetens alminnelige funksjon kan benyttes av flest mulig. Dette skal forhindre
diskriminering på grunn av manglende tilgjengelighet for personer med
nedsatt funksjonsevne og bidra til nedbygging av samfunnsskapte barrierer og
hindre at nye skapes.

Plikten til universell utforming omfatter alle fysiske forhold som bygninger,
lokaler, innredning og utstyr, herunder IKT, mv.

Ifølge Regjeringens
handlingsplan for universell utforming og økt tilgjengelighet 2009
– 2013 skal alle relevante underliggende statlige etater utarbeide
handlingsplaner for universell utforming innen 2011.

Barne- og likestillingsdepartementet anbefaler at departementene:

-
følger
opp relevante underliggende etater i forhold til å utarbeide handlingsplaner
for universell utforming.

-
utarbeider
en plan med beskrivelser av utfordringer, målsettinger, tiltak og
tidsplan for å oppfylle plikten til universell utforming i eget
departement. Dette kan f. eks dreie seg om tilgjengelighet for besøkende
og publikum i forhold til møtelokaler og informasjon.

Departementer med underliggende etater må også
vurdere hvordan man kan følge opp regelverket for offentlige
anskaffelser og utøve sin markedsmakt ved kjøp av varer og
tjenester som er universelt utformet.

Barne- og
likestillingsdepartementet vil utarbeide et eget rundskriv om tolkningen av
§ 9 Plikten til generell tilrettelegging
(universell utforming).

Del III Plikt til
individuell tilrettelegging

Departementer med
underliggende etater skal som arbeidsgiver foreta en rimelig individuell tilrettelegging
av arbeidsplass og arbeidsoppgaver for å sikre at en arbeidstaker eller
arbeidssøker med nedsatt funksjonsevne kan få eller beholde
arbeid, ha tilgang til opplæring og annen kompetanseutvikling samt
utføre og ha mulighet til fremgang i arbeidet på lik linje som
andre.

Med hilsen

Arni Hole (e.f.)

ekspedisjonssjef

Inge
Ovesen

avdelingsdirektør